二十一日。晴。日出起程。渡驛東河。行二十里。至野鷄屯朝飯。又行四十里。至永平府。不入察院。正使下處田鴻之家。主將下處潘哥之家。入去時自夷齊庙作行。故不見沿路之村矣。今行直路。則自驛東行十二里。有沙河堡。堡去八里。有野鷄屯。屯去十二里。有安河店。店去八里。有望府臺。臺去五里。有范家庄。庄去十里。有灤河三派。皆可容舟。而靑龍河尤大。此乃關內之大水。其源出北城外胡山。其流甚遠。故流下之木。如通州矣。適値設戲子之擧。三使臣同會一室暫見。而其法如我東徘優之戲。色色改服。服皆明宋之朝服軍服。而像形水滸傳與奇奇怪怪事。而不通話音。亦不知意味。不足可觀。還可笑也。以中華之禮服。反作市胡弄玩之資。痛哉痛哉。聞田主人之言。其子鴻，鵬二人赴擧云。余問以何觀光而去乎。答云皇帝以甲年設慶科。余問科法。答曰。式年大比之科。文則設初試於各省。北直隷赴科於京師。奉天屬赴科於盛京。而會試則咸赴京師。初試元無定數。只取入格。會試多至三百六十人。少不下二百。科規則三場。而初場四書中三篇。中場五經中四篇。終場策判。而一日入場。留一日。出一日。通三場九日而止。文武科初會試。本無同日月之規。武後於文。今番之科規一般。自今月初八日始場。十六日止。故其子姑未及還。余問會試何月。答曰。武初試四月。文會八月。武會十月。余問科場不用詩賦乎。答曰。不用而只用表文。槩其科法如我東。而文武之不同日。頗異矣。第今日所過之處。田間多種桑木。叢生如麻。余怪而問之。答云以葉養蠶。以皮浮紙。其利十倍於種粟云矣。入夜後頭疼寒縮之症頗甚。可悶。得聞張遠翼所傳之言。文試初場經書義。中場論統表條判。終場問策。與田也之言相左。可怪。武試亦有三場。而初場馬射。中場步射。終場安邊策云矣。